**ELŐTERJESZTÉS**

**Szombathely Megyei Jogú Város Közgyűlésének**

**Kulturális, Oktatási és Civil Bizottsága 2024. január 23-i ülésére**

**Javaslat támogatásokkal kapcsolatos döntések meghozatalára**

**I.**

A Kulturális, Oktatási és Civil Bizottság 2022. december havi ülésén tárgyalta a 2022. évi Kulturális és Civil Alapra beérkezett pályázatokat, és 152/2022. (XII.6.) KOCB számú határozatában úgy döntött, hogy az Alapokalja Nagycsaládos Egyesület (a továbbiakban: Egyesület) 2023. november 1. napjáig megvalósuló 35. szülinapi rendezvényeit 250 ezer forint összeggel támogatja.

A támogatási szerződés 11. pontja értelmében a Támogatott köteles a támogatásról 2024. január 1. napjáig elszámolást készíteni, és azt - az Önkormányzati Támogatások Rendszerén keresztül - elektronikusan beküldeni. Az elszámolás fenti határidőig nem érkezett meg az Önkormányzathoz.

Az Egyesület elnöke - hivatkozva más támogatási szerződésékben szereplő 2024. január 31-i elszámolási határidő okozta tévesztésre, valamint az Egyesület által lebonyolított december havi programok sokaságára - az elszámolási határidő 2024. január 31. napjáig történő meghosszabbítását kérte az Önkormányzattól.

Az önkormányzati forrásátadásról szóló 47/2013. (XII.4.) önkormányzati rendelet 6.§ (4) bekezdése értelmében az elszámolási határidő a támogatottnak az elszámolási határidő lejártát megelőzően benyújtott írásbeli kérelmére, legfeljebb egy alkalommal, legfeljebb hat hónap időtartamra a támogatást biztosító önkormányzati szerv döntése alapján meghosszabbítható.

Fentiek alapján javaslom az elszámolási határidő 2024. január 31. napjáig történő meghosszabbítását.

**II.**

A Kulturális, Oktatási és Civil Bizottság 2023. november havi ülésén tárgyalta a 2023. évi Kulturális és Civil Alapra beérkezett pályázatokat.

Az Apáczai Csere János Alapítvány (a továbbiakban: Alapítvány) kettő darab pályázatot - 2024. évi működés támogatása, valamint "A közös nyelv-a táj"- Konferencia megvalósítása - nyújtott be a Bizottsághoz, melyből a Bizottság 147/2023.(XI.28.) KOCB számú határozatával "A közös nyelv-a táj"- Konferencia megvalósítása célú pályázatot támogatta 50 ezer forint összeggel. Az önkormányzati forrásátadásról szóló 47/2013. (XII.4.) önkormányzati rendelet (a továbbiakban: Rendelet) 1.§ (5) bekezdése értelmében az alapítványok támogatásához Közgyűlési jóváhagyás szükséges, az Alapítvány támogatását a Közgyűlés 368/2023.(XI.30.) Kgy. számú határozatában jóváhagyta.

Az Alapítvány kuratóriumának elnöke a támogatási szerződést ezidáig nem írta alá, és 2024. január 9. napján támogatási cél módosítási kérelemmel fordult az Önkormányzathoz - "A közös nyelv-a táj"- Konferencia megvalósítása célú pályázat 50.000,- forint összegű támogatása helyett a 2024. évi működés 50.000,- forint összegű támogatását kérte. A Rendelet 6.§ (1) bekezdése értelmében a támogatási célt a támogatást biztosító önkormányzati szerv a támogatási döntést követően a támogatott írásbeli kérelmére egy alkalommal módosíthatja.

Kérem a Tisztelt Bizottságot, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2024. január „ ”**

**/: Horváth Soma :/**

**I.**

**Határozati javaslat**

**…/2024. (I.23.) KOCB. számú határozat**

1. A Bizottság a „Javaslat támogatásokkal kapcsolatos döntések meghozatalára” című előterjesztést megtárgyalta, és – az önkormányzati forrásátadásról szóló 47/2013. (XII.4.) önkormányzati rendelet 6.§ (4) bekezdése alapján - úgy döntött, hogy hozzájárul az Önkormányzat és az Alpokalja Nagycsaládos Egyesület között létrejött 41207-6/2022. iktatási számú támogatási szerződés 11. pontjában szereplő elszámolási határidő 2024. január 31. napjára történő módosításához.
2. A Bizottság felkéri a kötelezettségvállalót, hogy a támogatási szerződés módosításáról gondoskodjon.

**Felelős:** Putz Attila, a Kulturális, Oktatási és Civil Bizottság elnöke

Horváth Soma alpolgármester

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: azonnal (1. pont vonatkozásában)

2024. január 31. (2. pont vonatkozásában)

**II.**

**Határozati javaslat**

**…/2024. (I.23.) KOCB. számú határozat**

1. A Bizottság a „Javaslat támogatásokkal kapcsolatos döntések meghozatalára” című előterjesztést megtárgyalta, és – hivatkozva az önkormányzati forrásátadásról szóló 47/2013. (XII.4.) önkormányzati rendelet 1.§ (5) és 6.§ (1) bekezdéseire – javasolja a Közgyűlésnek, hogy az Apáczai Csere János Alapítvány támogatási cél módosítási kérelméhez járuljon hozzá.

**Felelős:** Putz Attila, a Kulturális, Oktatási és Civil Bizottság elnöke

Dr. Nemény András polgármester

Horváth Soma alpolgármester

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő**: 2024. január 25.